গণতান্ত্রিক মজদুর পার্টির আহ্বায়কই এ দলের একমাত্র কাণ্ডারি। নেই অফিস বা কোনো কমিটি। বাসদের একাংশও চলছে একইভাবে। জোট দূরের কথা দলের নিজস্ব কর্মসূচি নেওয়ার বা পালন করার মতো নেই কোনো সাংগঠনিক শক্তি। অ্যাডভোকেট এস কে শিকদারের নেতৃত্বাধীন গণআজাদী লীগ রাজধানীর মালিবাগের সাইনবোর্ড-সর্বস্ব একটি অফিস ব্যবহার করলেও দৃশ্যমান কার্যক্রম নেই। জোটের একমাত্র ইসলামী দল বাংলাদেশ তরীকত ফেডারেশন। তবে মুক্তিযুদ্ধের পক্ষে এবং সাম্প্রদায়িকতাবিরোধী এ দলটির অবস্থান। রাজপথে জোরালো কর্মসূচিতে দেখা না গেলেও দলটির মহাসচিব এম এ আউয়াল দাবি করেছেন যে, কেন্দ্রীয় ১৪ দল ঘোষিত কর্মসূচি ছাড়াও তারা বিভিন্ন ইস্যু নিয়ে প্রায় কর্মসূচি পালন করে থাকেন। গণতন্ত্রী পার্টির দুই প্রেসিডিয়াম সদস্য নুরুর রহমান সেলিম ও অধ্যাপক ডা. শহিদুল্লাহ সিকদার বলেন, ‘আদর্শিক জোট হিসেবে আমরা ১৪ দলে রয়েছি। আওয়ামী লীগের কর্মসূচির বাইরেও দ্রব্যমূল্য, তেল-গ্যাসের দাম বৃদ্ধি, গুপ্তহত্যা, সংখ্যালঘুদের নির্যাতনসহ বিভিন্ন ইস্যুতে আমরা কাজ করছি, মাঠে রয়েছি।’